75. Tour de Pologne zaś przejedzie bez Gōrny Ślōnsk
Dzisiej w Krakowie kolŏrze bydōm jechać we piyrszym etapie Tour de Pologne. Tyn wyścig, co ôn je partym UCI World Tour przejedzie tyż bez Gōrny Ślōnsk.
Drugi etap, co bydzie rozgrŏwany jutro, piōntego sierpnia, bydzie 156 km dugi i zacznie sie w Tarnowskich Gōrach, przejedzie bez Nowe Chechło, Świerklaniec i Ôrzech, niyskorzij bez Piekary, Bytōm, Chorzōw, Siymianowice, a meta bydzie we Katowicach. Cołki etap mŏ sie zaczōńć sztwierć na trzeciõ (14:15), a skōńczyć ô siōdmyj dziesiyńć (19:10).
Trzeci etap, co kolŏrze bydōm bez niego jechać w pyńdziałek, szōstego sierpnia, zacznie sie na Stadiōnie Ślōnskim. Stamtōnd bez Rudã kolŏrze bydōm jechać na połednie, aż we Jastrzymbiu skryncōm nazŏd na pōłnoc, żeby bez Rybnik i Knurōw zajechać do Zŏbrzŏ. Tyn etap mŏ sie ôdbyć we tych samych godzinach, co dziyń wcześnij: ôd sztwierć na trzeciõ (14:15) do siōdmyj dziesiyńć (19:10).
Ôba etapy sōm płaske, tōż bez cołkõ dugość kolŏrze bydōm mocno walczyć, a na zicher show zrobiōm sprinterzi.
Chociŏż muszymy sie spodziywać problymōw na drōgach skuli wyścigu, to pewnikym zrekōmpynsujōm nōm to nojlepsi zawodnicy na świecie.
Latoś mōmy 75. Tour de Pologne, a piyrszy rŏz wyścig bōł ôrganizowany we 1928 roku. Ôd 1993 roku startujōm w nim profesjōnaliści, a ôd 2005 roku je ôn we kalyndŏrzu UCI.
Foto: Beemwej / Wikimedia Commons
szl_Latn szl_Latn szl_Latn szl_Latn szl_Latn szl_Latn szl_Latn lim_Latn